
Spordikoolituse lepingu sõlmimine
Esialgne tehniline kirjeldus

Üldteave
Hanke tulemusena soovitakse sõlmida leping (Leping) riikliku koolitustellimuse läbiviimiseks  noortele ennast sportlikult juba tõestanud ja võimekatele gümnaasiumiastme õpilastele (Õppursportlastele) nende kompleksseks ettevalmistamiseks (Teenuste osutamiseks) nii üldhariduse kui sportlike oskuste ja teadmiste alal. Õppursportlased valitakse sportlike tulemuste ja võimekuse alusel spordialaliitude ja Eesti Olümpiakomitee (EOK) poolt. Leping sõlmitakse teenuste osutamiseks 15 aastaks alates 1. septembrist 2020 kuni 31. augustini 2035. Täitja kohusteks on ka teenuste ülevõtmine enne täitmise perioodi seniselt täitjalt ja vajadusel teenuste üleandmine järgmise hanke edukale taotlejale peale täitmise perioodi.

Sõlmitava lepingu alusel osutab koolitustellimuse osutaja (Täitja) Õppursportlastele Teenust, mis koosneb gümnaasiumiõppe (Gümnaasiumiteenuse) pakkumisest ning kõrgetasemeliste treeningute ja tugiteenuste (Sporditeenuse) osutamisest. 

Täitja kohustub tema kasutuses olevate vahendite ja tööjõuga ette valmistama hea gümnaasiumiharidusega tulevasi tippsportlasi, Eesti rahvuskoondise liikmeid ja liikmekandidaate kaasaegsetes õpi-, treening-, elamis- ja taastumistingimustes. Õppursportlasi peavad juhendama kõrge kutsekvalifikatsiooniga treenerid.  

Täitja tagab Õppursportlastele selleks sõlmitud Lepingu alusel, tingimustel ja mahus heatasemelise tasuta gümnaasiumiõppe, tasuta toitlustamise, tasuta majutamise, tasuta juhendamise selleks formeeritud treeningrühmades, tasuta esmase spordimeditsiinilise teenindamise, tasuta taastumisvahendite ning protseduuride kasutamise ja tasuta spordibaaside kasutamise.

Täitjal on võimalik sporditeenuse osutamiseks kasutada turuhinna alusel Tallinnas Tondi 84asuvat spordikompleksi. Täitja kohustub kompleksi kasutamiseks sõlmima otselepingu spordikompleksi valdajaga. 

Teenuste osutamiseks on Täitjal võimalik rendilepingu alusel kasutada Otepääl Lipuväljak 14 asuvat õppehoonet. Täitja kohustub õppehoone kasutamiseks sõlmima otselepingu õppehoone valdajaga.

Osutatavate teenuste hulka kuuluvad ka need hankedokumendis nimetamata teenused, mis on vajalikud koolitusteenuse nõuetekohaseks osutamiseks.

Sporditeenuse osutamise küsimustes on Haridus- ja Teadusministeeriumi vahetuks esindajaks Eesti Olümpiakomitee. Kõik lepingu muudatused kooskõlastatakse ja sõlmitakse Täitja ning Haridus- ja Teadusministeeriumi vahel.

Teenust osutatakse Tallinnas ja Otepääl kokku 200-le õppursportlasele.

1. Gümnaasiumiteenuse osutamine
1.1. Gümnaasiumiteenust osutatakse vastavalt riiklikule õppekavale ja valdkonda reguleerivatele õigusaktidele.
1.2. Riiklikus õppekavas ette nähtud kehalise kasvatuse tunnid võib kompenseerida statsionaarne treeningtöö. Kehalise kasvatuse aastahinded ja lõputunnistuse hinne pannakse sel juhul õppursportlastele õppenõukogu otsuse alusel.
1.3. Üldiseks nõudeks õppursportlastele on vähemalt hea edasijõudmine kõigis kohustuslikes ja valikainetes ning gümnaasiumiõpilastele kohane käitumine.
1.4. Gümnaasiumiteenuse osutamise aluseks on õppursportlase sooritatud sisseastumistest põhiainetes (inglise keel, matemaatika ja eesti keel).

2. Sporditeenuse osutamine
2.1. Sporditeenust osutatakse kokku 200-le Õppursportlasele Tallinnas ja Otepääl.
2.2. 2020/2021. õppeaastal osutatakse sporditeenust järgmistel spordialadel:
2.2.1. kergejõustik;
2.2.2. korvpall;
2.2.3. käsipall;
2.2.4. võrkpall;
2.2.5. maadlus;
2.2.6. judo;
2.2.7. laskmine;
2.2.8. tennis;
2.2.9. ujumine;
2.2.10. jalgrattasport;
2.2.11. murdmaasuusatamine;
2.2.12. kahevõistlus;
2.2.13. suusahüpped;
2.2.14. laskesuusatamine;
2.2.15. muud spordialad kokkuleppel.

2.3. Täiendavates spordialades lepivad Täitja, HTM ja EOK kokku kooli vastuvõtukomisjoni koosoleku toimumise ajaks.
2.4. Õppursportlastele Teenuste osutamise eelduseks on Õppursportlase kuulumine oma vanuseklassi rahvuskoondisesse või selle liikmekandidaadiks olemine.
2.5. Sporditeenuse osutamise  kestus on 40 nädalat ehk 200  päeva, mis koosneb 35 nädalast ehk 175  päevast statsionaarsest treeningperioodist ja ühtib üldharidusliku õppeperioodiga, 5 nädalast ehk 25 päevast treeningkogunemistest. Sporditeenuse kasutamine tagatakse õppursportlastele ka nädalavahetustel.
2.6. Õppenädal koosneb vähemalt 22 sporditunnist (á 45 min.), millest vähemalt 2 tundi moodustab sporditeooria alane koolitus. 
2.7. Õppepäev   peab võimaldama kahte treeningukorda ning kahe treeningukorra vahele peab jääma vähemalt 4 tundi (á 60 min.). Treeningukorrad peavad olema ratsionaalselt ühendatud üldharidusliku õppetööga.
2.8. Treeningud peavad olema läbi viidud spordihoonetes ja –rajatistes, mis vastavad spordialaliitude määrustikes kehtestatud normidele. Juhul kui Täitja spordikompleksis puuduvad vastava ala harrastamiseks nõuetele vastavad tingimused, võib treeningtöö olla korraldatud muul renditud pinnal. Täitja tagab õppursportlaste transpordikorralduse ja õppepäevaplaani täitmise.
2.9. Täitja tagab treeningute läbiviimisel kasutatavates spordihoonetes ja –rajatistes erialase esmase spordivarustuse, mis on vajalik treeningute läbiviimiseks ning mis kuulub tavapäraselt vastava spordihoone või –rajatise juurde.
2.10. Treenerid. 
2.10.1.	Spordiala vastutava treeneri kutsekvalifikatsioon peab olema vähemalt kutsetasemel EKR 6 – vanemtreener. 
2.10.2.	Treenerid kinnitatakse ametisse tähtajaliselt kuni 3 aastaks, valiku teeb ühiskomisjon, mis koosneb spordialaliitude, EOK ja Täitja esindajatest.
2.11.  Õppursportlaste arv treeningrühmas kinnitatakse Lepingu lisas, mis käsitleb Sporditeenuste osutamist, kuid peab olema individuaalaladel vähemalt 4 ja mitte suurem kui 10, korv- ja võrkpallis 12 kuni 16 ja käsipallis 14 kuni 16. Täitja ja EOK vahelise kokkuleppega on võimalik teha erandeid. Üldkehalise ettevalmistuse tundides ei ole õpilaste arv treeningrühmas piiratud.
2.12. Sporditeooria õppetunnid sisaldavad sportliku treeningu, treeningute planeerimise ning spordijuhtimise ja -korralduse aluste õpetamist ning treeneri tasemekoolituse läbiviimist kutsetaseme EKR 3 – Abitreener õppekavade alusel.

3. Toitlustamine
3.1. Õppursportlaste nimekirja arvatud sportlasi toitlustatakse nende sooviavalduse korral tasuta sööklas, mis asub mõistlikus kauguses majutusteenuse pakkumise asukohast.
3.2. Õppursportlaste toitlustamiseks kavandatakse menüü, mis tagab mitmekesise ja tervisliku toidu ning katab päevase energiavajaduse 3600 – 4800 kcal piires. 
3.3. Toitlustamine toimub õppe- ja laagripäevadel neljal korral päevas: hommikusöök, lõunasöök, oode ja  õhtusöök. Söökide ajad peavad võimaldama kahe treeningukorra ja üldharidusliku õppetöö ratsionaalset ja paindlikku ühendamist, samuti tuleb võimaluste piires arvestada erivajaduste ja -soovidega (taimetoitlased, noormeestel ja neidudel või eri spordialadel erinev energiavajadus jms.). Nädalavahetustel on toitlustus tagatud ainult juhul, kui õppursportlane veedab nädalavahetuse Täitja õpilaskodus. Võistlustel tagab Täitja toitlustamise ainult juhul, kui õppursportlane esindab Täitja (spordigümnaasium) võistkonda.
3.4. Toitlustamist kavandatakse ja korraldatakse spordimeditsiiniteenust osutava spetsialisti järelevalve all.
3.5. Toitlustamine tagatakse õppursportlastele vähemalt 31. augustist kuni 22. juunini. Sellesse perioodi on arvatud statsionaarse õppetöö osa 35 nädalat ja vähemalt 25 päeva treeningkogunemisi.

4. Majutus
4.1. Õppursportlaste nimekirja arvatud sportlased majutatakse nende sooviavalduse korral tasuta Täitja poolt tagatud ühiselamus.
4.2. Ühte ühiselamutuppa majutatakse kuni kaks õppursportlast.
4.3. Majutatud õppursportlastele tagatakse kaasaegsed pesemisvõimalused (kaasa arvatud võimalus pesta ja kuivatada riideid) ja tualettruumid.
4.4. Tubades vahetatakse voodipesu vähemalt üks kord nädalas.
4.5. Ühiselamu kõik ruumid peavad vastama tervisekaitsenõuetele.
4.6. Ühiselamu piires tagatakse tasuta WiFi kasutusvõimalus.
4.7. Majutamine tagatakse õppursportlastele ajavahemikus vähemalt 270 ööks. Sellesse perioodi on arvatud üldharidusliku Õppeperioodiga kattuva statsionaarse treeningtöö 35 nädalat ja vähemalt 25 päeva treeningkogunemisi.
4.8. Majutusteenuse kasutamiseks sõlmivad Õppursportlane või tema seaduslik esindaja ja Täitja lepingu.

5. Spordimeditsiiniline teenindamine
5.1. Õppursportlaste nimekirja arvatud sportlastel avatakse tervisekaart, kuhu kantakse terviseuuringute tulemused ja treeningud viiakse läbi spordimeditsiinispetsialistide pideva järelevalve all.
5.2. Esmane spordimeditsiiniline teenindamine tagatakse õppursportlastele tasuta.
5.3.  Kõik Õppursportlased läbivad kaks korda õppeaastas korralise tervisekontrolli, mis koosneb vähemalt anamneesist ja füüsilistest uuringutest, antropomeetrilistest mõõtmistest, nägemise kontrollist, hingamissüsteemi uuringutest, vere kliinilistest uuringutest, elektrokardiograafiast (EKG), koormustestist koos EKG-ga ja hapnikutarbimise määramisest.
5.4. Õppursportlaste spordimeditsiinilise teenindamise hulka kuulub ka toitumise jälgimine, haiguste ennetamisele suunatud tegevus ja haiguste ravi, treenerite abistamine treeninguplaanide ja -koormuste kavandamisel ning realiseerimisel, hammaste seisundi ülevaatus ja vajadusel ravile suunamine, haigus- ja sporditrauma järgne taastusravi ning füsioteraapiliste ja teiste taastumisprotseduuride korraldamine.
5.5. Õppursportlastele nähakse õppeaasta jooksul ette spordipsühholoogilise nõustamise teenus (sh 1 antidopingualane loeng), kõikidele Õppursportlastele kokku arvestuslikult 600 tundi.
5.6. Täitja tagab Õppursportlastele lihashoolduse ning treeningust taastumist kiirendava aparatuuri, muuhulgas seljavenituspink, jäävann, külma-, sooja- ja kompressioonravi seadmed ning lihaste hooldusrullid.

6. Maksed
6.1. Maksed Täitjale tehakse kalendriaasta jooksul võrdsetes osades neli korda aastas. 
6.2. Maksete suurus kalendriaastas määratakse kindlaks pakkumuse maksumuse (baasmaksumus 2021. aastal) ning läbirääkimiste käigus kokku lepitavale võimalikule lepinguliste maksete muutmise metoodikale, arvestades eeldatavat maksumust.
6.3. 2020. aastal makstakse 4/12 2021. aasta maksumusest ning 2035. aastal 8/12 2034. aasta maksumusest.














